«Құқықтық сауатыңызды танытып, сайлау құқығын пайдаланыңыз»
"«Құқықтық сауатыңызды танытып, сайлау құқығын пайдаланыңыз»" | "https://abai.kz/post/124429"
TITLE: «Құқықтық сауатыңызды танытып, сайлау құқығын пайдаланыңыз»
URL: https://abai.kz/post/124429
META: "«Құқықтық сауатыңызды танытып, сайлау құқығын пайдаланыңыз»" | "https://abai.kz/post/124429"
DATE: 24.11.2020
AUTHOR(s): Abai.kz
TOTAL WORDS: 245
TEXT: Қазақстан Республикасы Орталық сайлау комиссиясы сайлаушыларға үндеу жолдады. Еске сала кетейік, 2021 жылғы 10 қаңтарда Қазақстан Республикасы Парламенті Мәжілісінің және мәслихат депутаттарының кезекті сайлауы өтеді. «Егер сіз дауыс беру күнінде 18 жасқа толған және белсенді сайлау құқығына ие Қазақстан Республикасының азаматы болсаңыз, Қазақстан Республикасы Парламенті Мәжілісінің және мәслихат депутаттарын сайлауға құқығыңыз бар. Сіздің сайлаушылар тізімінде болуыңыз - сайлауға қатысуға конституциялық құқығыңыздың іске асырылуының кепілі. Сайлаушылар тізімін жергілікті атқарушы органдар жасайды. Сіздің нақты сайлау учаскесінің аумағындағы тұрғылықты жеріңіз бойынша тіркелуіңіз сізді сайлаушылар тізіміне енгізуге негіз болып табылады. Сайлау учаскелерінің шекарасы жергілікті бұқаралық ақпарат құралдарында 2020 жылғы 5 қарашадан кешіктірілмей жарияланады» делінген ОСК үндеуінде. Орталық сайлау комиссиясының мәліметіне сенсек, әр сайлаушы сайлау тағайындалған кезден бастап тиісті жергілікті атқарушы органда сайлаушы ретінде тіркелуге құқылы. «Сізге 2020 жылғы 10 желтоқсанға дейін сайлау күні тіркелген жеріңіз бойынша дауыс беруге арналған үй-жайға келу мүмкіндігіңіз болмайтыны белгілі болса, баратын жеріңіздегі әкімдікке сайлаушылардың тиісті тізіміне қосу туралы жазбаша өтінішпен жүгінуге құқылысыз. Егер сіз тұрақты тіркелген жеріңізден тыс елді мекенде болсаңыз және тұрғылықты жеріңіз бойынша уақытша тіркелген болсаңыз, 2020 жылғы 10 желтоқсаннан кешіктірмей, сайлау күні өзіңіз дауыс беретін сайлау учаскесінің сайлаушылар тізіміне енгізу туралы жазбаша өтінішпен уақытша болатын жердегі әкімдікке жүгінуге құқылысыз» дейді комиссия. Сондай-ақ, орталық сайлау комиссиясы әр сайлаушыны құқықтық сауаттылық танытып, сайлау құқығын пайдалануға шақырады. «Өзіңізді сайлаушылар тізіміне енгізу бойынша заңды маңызды әрекеттерді уақтылы қабылдауыңыз қажет. 2020 жылғы 26 желтоқсаннан бастап сізге өз сайлау учаскеңіздегі сайлаушылар тізімінен өзіңіз туралы деректерді тексеру мүмкіндігі беріледі» деп түйіндейді үндеуін орталық сайлау комиссиясы. Түпнұсқа: ҚазАқпарат Abai.kz
